Lettországban és Litvániában a legalacsonyabb a férfiak várható élettartama az Európai Unióban, Magyarországon az ötödik legrosszabb a helyzet, Bulgária és Románia után, derül ki az Eurostat nemzetközi férfinap alkalmából közölt adataiból.

Hol élnek a legkorábban a férfiak az EU-ban?

Lettországban 69,8 év egy férfi várható élettartama, Litvániában pedig 70,7 év. Bulgáriában 71,4 Romániában 71,7 Magyarországon pedig 72 és fél év. Magyarország csaknem 6 évvel van elmaradva az EU-s átlagtól, és a negyedik legalacsonyabb a magyar férfiak várható élettartama. A nők szempontjából egyébként még rosszabb a magyar helyzet a harmadik legalacsonyabb várható élettartammal (79,3 év).

Hol a legnagyobb a különbség a férfiak és a nők közt?

Lettországban és Litvániában az egyik legnagyobb a különbség a várható élettartamban férfiak és nők között az EU-ban, csaknem 10 év (a nők várható élettartama 79,7 illetve 80 és fél év). Egyes litván régiókban 10,1-10,3 év is a különbség – írja az Eurostat. Észtországban és Lettországban is magas, több mint hét és fél év a különbség. A legalacsonyabb különbség Franciaország egyik tengerentúli területén, Mayotte szigetén van a két nem között, kicsit több mint egy év (1,1).

Hol a legmagasabb a várható élettartam?

Svédországban és Olaszországban élnek várhatóan a legtovább a férfiak: 80,8 évig. Spanyolországban 80,6, Írországban pedig 80,4 év a várható élettartam. 80 év felett van még ez a mutató Cipruson, Máltán és Hollandiában. Régiókra bontva London belső kerülete illetve a spanyolországi Madrid tartomány áll a lista élén, ahol a férfiak várható élettartama 82 év.

Az adatok a 2015-2017-es időszakból származnak.